9. การควบคุมภายใน

คณะกรรมการของบริษัทได้ประเมินระบบการควบคุมภายในด้านต่างๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูลและระบบการ
ติดตามคณะกรรมการมีความเห็นว่าบริษัทมีการควบคุมภายในที่เพียงพอแล้ว
โดยสามารถสรุปผลการประเมินระบบการ ควบคุมภายในของบริษัทดังนี้

1. ด้านองค์กรและสภาพแวดล้อม

บริษัทมีการจัดการโครงสร้างขององค์กร ขอบเขตอำนาจของฝ่ายบริหารต่างๆ
เป็นลายลักษณ์อักษรอย่างชัดเจนและได้กำหนดเป้าหมายของบริษัทในการดำเนินธุรกิจในอนาคตไว้เพื่อให้ฝ่ายบริหารและพนักงานในระดับต่างๆได้ร่วมกันทำงานเพื่อไปสู่เป้าหมายร่วมกัน
โดยเน้นในเรื่องความซื่อสัตย์สุจริตและความเป็นธรรมต่อองค์กร
และได้จัดทำข้อกำหนดเกี่ยวกับจริยธรรม (Code of Conduct)
ซึ่งประกอบด้วยข้อกำหนดการห้ามฝ่ายบริหารและพนักงานกระทำการใดๆ
ที่อาจก่อให้เกิดความขัดแย้งทางผลประโยชน์กับบริษัทเป็นลายลักษณ์อักษร พร้อมบทลงโทษ
หากมีการฝ่าฝืนข้อกำหนด ดังกล่าว

2. ด้านการบริหารความเสี่ยง

ฝ่ายบริหารได้ให้ความสำคัญเกี่ยวกับการบริหารความเสี่ยงเป็นอย่างมาก
เนื่องจากธุรกิจของบริษัทเป็นธุรกิจที่เกี่ยวข้องโดยตรงกับความเสี่ยง
จึงเพิ่มความรอบคอบและระมัดระวังในการบริหารทางการเงิน การพิจารณาให้สินเชื่อ
แก่ลูกค้าตลอดจนพนักงานของบริษัท โดยกำหนดมาตรการป้องกันและจัดการความเสี่ยง
ซึ่งรวมถึงความเสี่ยงที่มีต่อผล การดำเนินงานของบริษัท

3. ด้านการควบคุมการปฏิบัติงานของฝ่ายบริหาร

เนื่องจากบริษัทได้จัดให้มีโครงสร้างองค์กรของฝ่ายบริหารและขอบเขตของอำนาจไว้อย่างชัดเจนเป็นลายลักษณ์อักษร
มีระบบการตรวจสอบระหว่างหน่วยงานในแต่ละขั้นตอน
จึงมั่นใจได้ว่าฝ่ายบริหารได้ปฏิบัติตามกฎข้อบังคับของบริษัท ตลอดจนกฎหมายและข้อบังคับที่เกี่ยวข้อง
ในกรณีที่คณะกรรมการบริษัทได้มอบอำนาจให้กรรมการผู้จัดการหรือบุคคลอื่น
ทำหน้าที่แทนในเรื่องเกี่ยวกับการดำเนินงานตามปกติธุรกิจ
การมอบอำนาจดังกล่าวต้องเป็นไปตามมติของที่ประชุมคณะกรรมการบริษัทที่มีกรรมการอิสระหรือกรรมการที่เป็นกรรมการตรวจสอบเข้าร่วมประชุมและหากกรรมการอิสระหรือกรรมการที่เป็นกรรมการตรวจสอบคัดค้านการมอบอำนาจนั้น
ต้องบันทึกความเห็นของกรรมการดังกล่าวในรายงานการประชุมให้ชัดเจน
ทั้งนี้การมอบอำนาจดังกล่าวจะต้องไม่มีลักษณะเป็นการมอบอำนาจที่ทำให้ผู้รับมอบอำนาจสามารถอนุมัติรายงานที่ตนหรือบุคคลที่อาจมีความขัดแย้งมี
ส่วนได้เสีย หรืออาจมีความขัดแย้งทางผลประโยชน์ในลักษณะอื่นใดกับบริษัทหรือบริษัทย่อย

4. ด้านระบบสารสนเทศและการสื่อสารข้อมูล

บริษัทเล็งเห็นถึงความสำคัญในการรวบรวมและประมวลผลข้อมูลให้ได้อย่างรวดเร็วและมีประสิทธิภาพจึงได้มีการลงทุนให้ฝ่ายต่างๆ
มีเครื่องคอมพิวเตอร์ที่ทันสมัยไว้ใช้งานอย่างเพียงพอ เพื่อรายงานให้ฝ่ายบริหารและ
คณะกรรมการได้รับทราบและสามารถตัดสินใจในการแก้ปัญหา
โดยเฉพาะข้อมูลทางด้านบัญชีและการเงิน

5. ด้านระบบการติดตาม

บริษัทได้มีการติดตามการดำเนินงานให้เป็นไปตามเป้าหมายที่กำหนดไว้
โดยสรุปเป็นรายงานเปรียบเทียบการดำเนินงานกับเป้าหมายที่ตั้งไว้ หากมีข้อบกพร่อง
จะนำเสนอต่อผู้บริหารเพื่อพิจารณาดำเนินการให้บรรลุเป้าหมายของบริษัท

นอกจากนี้ บริษัทได้จัดให้มีสำนักตรวจสอบภายใน เพื่อปฏิบัติงานตรวจสอบภายใน
โดยเน้นด้านความเสี่ยงของธุรกิจและระบบการปฏิบัติงาน โดยมีวัตถุประสงค์เพื่อ

(1) เพิ่มประสิทธิภาพในการดำเนินงานของบริษัทและรายงานต่อ
    คณะกรรมการตรวจสอบและผู้บริหาร

(2) เพื่อให้เกิดความมั่นใจในการควบคุม
    ดูแลการใช้สินทรัพย์ของบริษัทให้เป็นไปอย่างมีประสิทธิภาพ

(3) เพื่อให้คณะกรรมการตรวจสอบและผู้บริหารทราบถึงปัญหาที่อาจเกิดขึ้น
    เพื่อดำเนินการป้องกันได้ทันต่อเหตุการณ์

(4) เพื่อให้เกิดความมั่นใจว่าบริษัทมีระบบการควบคุมภายในที่ดีและพนักงานมีการปฏิบัติงานตามระบบการควบคุมภายในที่กำหนดไว้

  ทั้งนี้ บริษัทฯได้แนบรายงานจากประธานคณะกรรมการตรวจสอบมาด้วย

รายงานจากประธานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของ บริษัท ฐิติกร จำกัด(มหาชน)
ประกอบด้วยกรรมการผู้ทรงคุณวุฒิและมีความเป็นอิสระ 3 ท่าน
ตามที่ได้รับการแต่งตั้งจากคณะกรรมการบริษัท โดยมี ศาสตราจารย์พิษณุ จงสถิตย์วัฒนา
เป็นประธานกรรมการตรวจสอบ นายนิพนธ์ หังสพฤกษ์ และนายไพรินทร์ วงษ์วันทนีย์
เป็นกรรมการตรวจสอบ ซึ่งทุกท่านไม่ได้เป็นเจ้าหน้าที่บริหารหรือพนักงานของบริษัท

คณะกรรมการตรวจสอบได้ปฏิบัติหน้าที่และความรับผิดชอบตามที่ได้มอบหมายจากคณะกรรมการบริษัท
ด้วยความสอดคล้องกับข้อบังคับของตลาดหลักทรัพย์แห่งประเทศไทยในระหว่างปี 2551
ได้มีการประชุมรวมทั้งสิ้น 4 ครั้ง คณะกรรมการตรวจสอบทั้ง 3 ท่านได้เข้าร่วมประชุมครบทั้ง 4
ครั้งเพื่อพิจารณาผลการตรวจสอบและการสอบทานงบการเงินของผู้ตรวจสอบบัญชี โดยได้มีการหารือ
และแลกเปลี่ยน ความคิดเห็นร่วมกับฝ่ายบัญชี ผู้ตรวจสอบบัญชีรับอนุญาต และสำนักตรวจสอบภายใน
เพื่อให้มั่นใจว่าบริษัทมีรายงานทางการเงินที่ถูกต้องและเพียงพอ
และได้รายงานผลการประชุมทุกครั้ง ต่อที่ประชุมคณะกรรมการบริษัท เพื่อพิจารณาอนุมัติ

คณะกรรมการตรวจสอบได้สอบทานงบการเงินของบริษัท ฐิติกร จำกัด (มหาชน) และบริษัทย่อย
สำหรับปีสิ้นสุดวันที่ 31 ธันวาคม 2551 และมีความเห็นว่า
งบการเงินได้จัดทำตามหลักการบัญชีที่รับรองทั่วไปตามรายงานและความเห็นของผู้ตรวจสอบบัญชี
มีการเปิดเผยข้อมูลเพียงพอ สอดคล้องกับข้อบังคับของ ตลาดหลักทรัพย์

สำหรับระบบควบคุมภายใน
คณะกรรมการตรวจสอบได้สอบทานรายงานผลการตรวจสอบภายในสำหรับรอบปี 2551
จากสำนักตรวจสอบภายใน
พร้อมทั้งได้ให้ข้อแนะนำเพื่อการปรับปรุงให้มีความรัดกุมมากยิ่งขึ้นนอกจากนี้
ยังได้พิจารณาและให้ความเห็นชอบต่อแผนการตรวจสอบสำหรับปี 2552 ด้วย
และมีการสอบทานการปฏิบัติตามกฏหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฏหมายที่เกี่ยวข้องกับธุรกิจของบริษัทฯ
รวมถึงการปฏิบัติตามข้อบังคับของบริษัทฯพร้อมทั้งสอบทานเพื่อให้ความเห็นต่อรายการที่เกี่ยวโยงหรือรายการ
ที่อาจมีความขัดแย้งทางผลประโยชน์รวมถึงการเปิดเผยข้อมูลของรายการดังกล่าว
ตามข้อกำหนดของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
ซึ่งผู้สอบบัญชีได้มีการเปิดเผยและแสดงรายการในงบการเงินและหมายเหตุประกอบงบการเงิน

ส่วนผู้สอบบัญชีรับอนุญาตภายนอกสำหรับปี 2552 คณะกรรมการตรวจสอบเสนอต่อกรรมการบริษัท
และที่ประชุมสามัญผู้ถือหุ้นประจำปี 2552 แต่งตั้ง นายเมธี รัตนศรีเมธา ผู้สอบบัญชีรับอนุญาต
เลขทะเบียน 3425 หรือ นางสาวกัลยารัตน์ ชัยวรพงษา ผู้สอบบัญชีรับอนุญาต เลขทะเบียน 3460
แห่งบริษัท เอ็ม อาร์ แอนด์ แอสโซซิเอท จำกัด เป็นผู้สอบบัญชี ต่อไปอีก 1 ปี
รวมทั้งพิจารณาค่าตอบแทนการสอบบัญชี ตามที่เสนอ

โดยสรุปคณะกรรมการตรวจสอบได้ปฏิบัติหน้าที่ตามที่ได้รับมอบหมายจากคณะกรรมการบริษัทฯด้วยความอิสระ
และแสดงความเห็นอย่างตรงไปตรงมา
มีความอิสระจากกรรมการบริหารและผู้บริหารของบริษัทฯอีกทั้งยังได้รับการร่วมมืออย่างดีจากเจ้าหน้าที่ที่เกี่ยวข้องทุกฝ่าย

พิษณุ จงสถิตย์วัฒนา

(ศาสตราจารย์พิษณุ จงสถิตย์วัฒนา)

ประธานคณะกรรมการตรวจสอบ

24 กุมภาพันธ์ 2552